
Passzív gyalogos érzékelő rendszerek

Sokan, sokféleképpen vizsgálták már a közlekedésbiztonság fontosságát és javítási lehetőségeit, azonban még az ide vonatkozó szakirodalomban is ritkán esik szó a gyalogosokról. A legtöbben nem is tekintik őket a közlekedés azonos rangú résztvevőinek, hiszen annak ellenére, hogy időnként minden közlekedő útját keresztezik, ők maguk nem használnak semmilyen járművet. Csakhogy épp emiatt tekinthetők a gyalogosok a legvédtelenebbeknek az utakon, márpedig ahogy egy új közlekedésbiztonsági kampány is figyelmeztet: "Mindenki gyalogosnak születik!".
Dolgozatomban próbáltam felhívni a figyelmet a magyarországi gyalogos átkelőhelyek nem megfelelő állapotára, kiemelve a láthatóság, észlelhetőség kérdését a járművezetők szemszögéből. Kísérletet tettem egy mérés végrehajtására, melynek eredményeképp megállapítottam, hogy sok helyen egyáltalán nem megfelelő az átkelőhelyek megvilágítása és nem teljesíti az előírásokban foglalt kitételeket. A jelen helyzetet összehasonlítva a baleseti statisztikákkal meg kell állapítanunk, hogy nagyon fontos lenne új megoldásokat alkalmazni, melyek a járművezetőket is segítik a gyalogosok időben történő észlelésében, ami jelenleg sok helyen még kedvező időjárási körülmények között is komoly nehézséget okoz, ezáltal pedig balesetek kialakulásához vezet. A passzív gyalogos érzékelő rendszerek nagy segítséget nyújthatnak mindkét fél számára, hogy csökkentsék a kockázatot, és megelőzhetővé váljanak a súlyos sérülésekkel járó gyalogosbalesetek. Hazánkban egyelőre még nem terjedt el ezen berendezések alkalmazása, pedig méréseim az eszközök hatékonyságáról meglepően kedvező eredményekre vezettek. 
Manapság egyre több projekt próbálja felhívni a figyelmet erre a kissé háttérbe szorult területre, amely sokkal nagyobb figyelmet érdemelne, tekintve, hogy gyerekektől idősekig mindenkit érint ez a probléma. Fontos lenne megismerni az ezen a téren megjelent technikai újításokat, amelyek komoly előrelépést jelenthetnének, főleg, ha azok annyira eredményesek és könnyen alkalmazhatóak, mint például a passzív gyalogos érzékelő rendszerek. Remélem, hogy ez a dolgozat is része lehet ennek a folyamatnak. 



